এক মাস পরে মোহনবাগানের সেই ডিকা বুধবার কাস্টমসের বিরুদ্ধে গোল না করলেও, আট বছর পরে কলকাতা লিগ এনে দিয়েছেন সবুজ-মেরুন শিবিরে। যে দিন ডিকা-কন্যা পূর্ণ করল দুই মাস। মোহনবাগানের নয় নম্বর জার্সিধারী তাই এই সাফল্য সমর্থকদের সঙ্গে উৎসর্গ করছেন তাঁর কন্যাকেও। বলছেন, ‘‘আমার প্রিয় দল এ বার বিশ্বকাপ জেতায় সদ্যোজাত মেয়ের নাম রেখেছিলাম ফ্রান্স। আজ আমার মেয়ের দু’মাস পূর্ণ হল। সেই দিনেই লিগ পেলাম আমরা। এত দিন ভারতের বিভিন্ন টুর্নামেন্টে খেলে সর্বোচ্চ গোলদাতা হলেও চ্যাম্পিয়ন কখনও হইনি। এই সাফল্য মোহনবাগান সমর্থকদের সঙ্গে উৎসর্গ করছি আমার মেয়েকেও।’’